**Tame Impala: Lonerism** – A magány hangja

**A Lonerism című, 2012-ben megjelent album Kevin Parker önelkényeztető, erősen pop befolyásoltságú, pszichedelikus rock *magnum opus*-a, amely szinte képes *transzcendálni* a hallgatót.**

2010 és 2012 között készült, már rögtön az előző és egyben első albumuk, az *Innerspeaker* megjelenése után elkezdett rajta dolgozni Kevin. Maga az album elég szabadon volt elkészítve, nagy részét otthoni stúdiójában vagy útközben, hotelekben vette fel.

„(…) Bárhol tudok ének- és gitárfelvételeket készíteni, szóval a világ minden pontjáról van egy felvétel. Van gitárfelvétel Bécsben, vagy egy hangfelvétel a Szingapúrból Londonba tartó repülőgépen. Otthon van egy stúdióm, így sok minden Perthben készül.”

Kevin ezt az időszakot zenei felfedezés, kísérletezgetésként írta le. Új hangokat, tónusokat fedezett fel, és ezekkel együtt egy bizonyos érzelmet tudott átadni a teljes albumon keresztül. Korábbi munkásságukhoz képest viszonylag kevesebb gitárt tartalmaz, és több szintetizátort.  
Jelentősen hatottak rá a pop zenészek, mint *Michael Jackson* vagy *Kylie Minogue* (mind a kettő előadó egy-egy számát később feldolgozta), de megmaradtak a korábbi hatások, mint az Air, Beatles, Broadcast, Cream, Dungen, Flaming Lips, illetve Todd Rundgren, sok más közt.   
Ekkoriban Parker sokat volt Párizsban a volt barátnője, Melody Prochet miatt (akinek ko-producálta a debütáló albumát), igy kétségtelenül megfigyelhető a francia pop hatásása is.

**Téma:**

Az album témája főkent az izoláltság, magány életérzése. Ezt analóg szintetizátorokkal, nosztalgikus hanghatásokkal, *ambiancával* adja át a hallgatónak Kevin. Témában viszonylag hasonló az előző albumhoz, de úgy érezhetjük, hogy egy visszalépés. Az *Innerspeaker* személye a magányról, mint erény, pozitívum beszélt. Nem kívánta mások közelségét, úgy érezte, hogy igazán csak egyedül tud kibontakozni. A magány szabadságáról, a gondtalan időtöltésről, a felelősségmentességről énekelt.   
Erre erős példa a „Solitude is Bliss”, ami azt mutatja be, hogy a dal énje nem tud azonosulni az extrovertált emberekkel, számára ez viszont nem probléma. Őt nem érdekli a társadalom nyomása, boldogságot talált az egyedüllétben és ez neki tökéletes. Úgy véli, hogy mások nem fogják megérteni ő mit érez, és majd csak irigylik az ő felsőbbrendűnek vélt „szabadságát”.  
Jó példa még az „It Is Not Meant To Be”, ahol például belátja, hogy a lány, akit szeret, nem viszonozná a szerelmét az életvitele, életmódja miatt (egész napos semmittevés, füvezés); inkább csak barátként tekint rá. A lappangó érzelmek ellenére a dal személye megelégszik azzal is, ha csak láthatja a lányt.  
Emellett az „Alter Ego” -ban felmond egy más, hamis, kifele mutató személyiség, a *tatemae* fenntartásával. Inkább a saját énjét mutatja a világ felé.  
Ez a pozitívan nihilisztikus (vagy akár abszurdista), de egyben *carpe diem* hozzáállású „semmi sem számít, engedjük a dolgokat történni” filozófia, egyedüllétbe való belenyugvás teljesen ellent megy a *Lonerism* fájdalmas, vágyakozó magányának. Itt inkább sóvárog az emberi- és párkapcsolatok után és kirekesztettnek érzi magát, de képtelen beilleszkedni. Lényegében az *Innerspeaker* a boldog introvertáltat, míg a *Lonerism* a magányos introvertált perszonáját festi fel. Mindezek ellenére a Lonerism többnyire más emberekről, az emberek közötti létről és a társadalomban való hely megtalálásáról szól. Az album végére belenyugszik abba, hogy sohasem lesz belőle igazán extrovertált ember és kár ezt az ábrándot üldözni.

Kevin Parker családi állapota nem volt a legtökéletesebb: szülei már 3 éves korában elváltak. Egy interjúban megemlítette, hogy tinédzserként teljesen magányosnak érezte magát, „nem volt senkije”. Azt mondta, hogy később ebben az albumban próbálta átadni ezeket az érzelmeket- egy fura mögöttes reménnyel a dalokban.

**Albumboritó:**

Az album borítója a párizsi Luxembourg-kert (*Jardin du Luxembourg*) lezárt vaskapuja előtt készült és Leif Podhajsky dolgozta fel. Kevin egy Diana F kamerával fotózta, ami híres a light leakjeiről és alacsony minőségéről, igy kedvelt a lomográfia (impresszionista fotózás, alacsony minőségű játékkamrákkal) élvezői között. Ez a híres light leak itt is megjelenik, ugyanis Parker rosszul tekerte be a kamerába filmet.   
A vaskapun túl maga a kert látható, kissé döntött szögből. Az emberek beszélgetnek, szórakoznak, élvezik egymás társaságát, míg a fotós „lesifotókat” készít róluk. A boritó igy tokéletesen visszatükrözi az album témáját és lényegét: a fotós csak a vaskapun keresztül tudja lefotózni az embereket, ő nem tud bemenni közéjük. Tehát a „lírai én” soha nem fog tudni igazán beilleszkedni- el van izolálva a többiektől és csak kívülről figyelheti, ahogy élvezik az életet.

1. Szám, **„Be Above It”**

Az albumok kezdő számán nagy a nyomás, hogy megteremtse a hangulatot, meghatározza a hallgató elvárásait. Ezzel a feladattal kétségkívül sikeresen megküzdött ez a dal.

A dal a „Gotta’ be above it” kifejezés erős levegővételekkel történő, szinte suttogó ismétlésével indul. Ez lényegében azt jelenti, hogy felül kell kerekednie valamin- a dal és az album témája alapján valószínűleg a szociális szorongásán. Lehet egyfajta önmotiváló szövegnek venni, esetleg a szorongó ember magának mondja biztatás ként, ezzel próbálja elterelni a gondolatait.

Kezdetben csak a Kevin hangja és a dob hallható. A dob lényegében ugyanaz marad az egész számban, és a kezdeti suttogás is végig folytatódik. Kevin viszont változtatott a dob *delay* és kompresszió effektjein a dal előrehaladtával. Ez a viszonylag gyors és erős dob kompresszió a Flaming Lips-től inspirálódott, és az egész albumban hallható. A repetitív dobolás tematikailag egyfajta belső zajt jelent, ami segítségre jön kizárni minden mást a dal személye körül.

Nemsokára megjelenik a szintetizátor, amin végig egy *tremolo* effekt van. Ahogy folytatódik a szám, egyre több réteg szintetizátort tesz rá, egyre nő feszültség, ezzel utalva a szorongást okozó pillanat eljövetelétől. A zenei rész tökéletes pont arra a célra amiról szól, komplimentálja a jelentést. Ha igazán elmélyülsz a számban, tényleg képes segíteni kizárni a körülötted lévő világot. Talán erre a röpke három és fél perce megszűnnek az aggodalmaid

A dal végére az összes szintetizátor felhalmozódik, majd elhalkul és egy darab suttogással végződik- „I gotta’ be above it”. Ez azt az érzést adja, hogy eljött a rettegett pillanat, már nem tud tovább aggódni, itt az utolsó biztatás és nincs visszaút.

Kevin Parker karrierje elején eléggé lámpalázas volt, igy vélhető, hogy ez a szám erről íródott. Emellett sok koncerten ezt játszotta elsőként, tehát ha úgy vesszük önmagát biztatta.

1. Szám, **„Endors Toi”**

Endors Toi, azaz „altasd el magad” vagy „aludj el”. Tökéletes cím egy tökéletes számhoz. Ha az előző szám nem, akkor ez mindenképpen cementálja az album minőségét a hallgató számára.

Témája a napok meg nem álló, ugyanolyan ismétlődése, a való élet semmilyensége, ami mind kínzásnak tűnik. A dal énje az álmaiba menekül a nap fáradtságaitól, az álomvilág megnyugvást ad neki. Úgy is tekinthetjük, hogy ez a szám egy altató.

Az éber álmodás (lucid dreaming) tevékenysége áll a központban, amelyet sokan arra használnak, hogy elmeneküljenek a valóság felelősségei elől (bár ez egy egészségtelen szokássá válhat). A dal énje mást nem is vár a napban, mint hogy elmeneküljön ide. A túl sok alvás emellett a depresszió jele is lehet, ez esetben az én minden életkedve elment, már csak az alvás ad neki boldogságot. Kevin maga is kedvelte az éber álmodást.

A szám elején egy erősen eltorzított, *phased* gitár játssza az akkordokat. Ez a gitár tónus jellemző Kevinre, mert általában nem a megszokott módon építi fel a pedáltábláját. A számon valószínűleg az EHX Small Stone hallható. A szám végén a gitár még kap egy *fuzz* effektet is.

A gitárral egyidőben megjelenik a szintetizátor is, amin „sikló” (*glide*) effekt van, tehát egy hangról a másik hangra siklik, illetve kissé el van hangolva (*unison detune*). A *lead* szintetizátor vagy egy Juno-106 vagy egy Sequential Pro-One. Később megjelenik egy arpeggiált szintetizátor is, ami szabad módban, fentről lefele megy.

A dobolás ezen a számon egyszerűen lenyűgöző. Kevin Parker egy hihetetlenül tehetséges dobos (ami nem csoda, hisz 11 évesen kezdte és az apja is zenész volt), és ezen a számon ezt több mint megmutatta a tehetsége határait. Nem csak hogy hipnotikus, de komplex és nehéz eljátszani még a profiknak is e szám dobolását. Maga a dal, mint Kevin legtöbb számában, dob vezetésű.

A dallamot főleg a basszus viszi, de a végén a fuzz-gitár átveszi a szerepet és az akkordokat is a szintetizátorok játszák.

A dal komplexitását, felépítését félretéve, a laikus embert is képes átemelni és egy utazást ad a hallgató számára, még tudatmódosító szerek alkalmazása nélkül is.

1. Szám, **„Apocalypse Dreams”**

Folytatva az álmok témakörét, a cím alapján a szám énje egy apokalipszisről álmodhat. Igazából ez az apokalipszis nem más, mint a tehetetlenség az eljövő változással szemben.

Viszonylag pozitívan kezdődik a szám, a dal énje reménykedik abban, hogy a mai nap lesz az, amikor sikeres lesz, „áttörik”, és az álmai valóra válnak. Ezt a reményt viszont rövidre zárja az a gondolat, hogy ennek az optimizmusnak az ellenére a mai nap is csak „még egy nap” lesz, és a nap végére semmi sem fog történni. Ezután kérdőjelre vonja a kudarctól való félelmét. Miért is próbálkozzon, ha a siker elérése csak egyféle megalapozott találgatás, ami úgy sem fog megtörténni.  
Majd megemlíti, hogy álmaiban olyan valósnak tűnik a siker és sohasem volt még olyan közel olyasvalamihez, amit nem képes elérni. Tehát az álmai oly közel vannak, de mégsem képes elérni azokat.  
Ezt követően a kórusban kitárja a dal témáját: minden megváltozik körülötte, de a változás gyakran elkerülhetetlen. A világ, az élete változik és ő kívülállóként érzi magát, aki csak nézi tud és képtelen beleszólni- az élet, a változás nem vár rád.

„Az életem lapoz előre/ Míg én csak itt üldögélek.”

A dal „hídjában” egyfajta krízis éri a „lírai ént”, és ebben pedig az abszurdizmus jelei vélhetők fel. Keresi a jelentést az életében, de képtelen elérni. A dal énje megkérdőjelezi, hogy közeledik-e céljához, vagy hogy egyáltalán valaha eléri-e azt. A gondolatot viszont azzal a beismeréssel zárja, hogy egyáltalán számít-e bármit is ez az egész, kell-e neki ez? „Kilöki az ablakon”, megy tovább- lemond a célja eléréséről. Bár nem is ismerte igazán az álmát, de ennek ellenére hiányolni fogja.

A dal végén visszautal egy korábbi számára, az „Expectation” -re, ahol arról beszélt, hogy őt nem érdekli semmi, de amikor átment az ő általa kedvelt lány, azért mégis megfésülte a haját (ekkor Kevinnek még hosszabb haja volt). Hasonlóképpen, itt azt mondja, hogy semmi sem számít, még az sem, hogy meddig csinálja a haját, mert a nap végén mindenki számára ugyanúgy fog kinézni. Hiába, hogy ő változtatni akar, de értelmetlen, mert úgy sem történik belőle semmi. A dal végét azzal zárja, hogy figyelmeztetnie kéne anyukáját arról, hogy változnak a dolgok, de ő valószínűleg csak örülne neki. Mások másképpen látják az életünk, és nem mindig érzik át azt, ami velünk történik.   
Itt be is fejeződik a gondolatmenet, ezután egy gyönyörű hangszeres kivezető következik, ami mélyen fülcsiklandozó. Ez egyfajta elengedés ként vehető, szépen kiegészíti a dal lényegét.

A dal valószínűleg arról íródott, hogy Tame Impala ekkor kezdett igazán híres lenni és itt volt előtte az a gigászi feladat, hogy felülmúlja első albumát. Kevin nem gondolta volna, hogy valóban híressé válik egy nap, és ez a hirtelen változás megterhelte, még ha ez is volt az álma.

A számot ismét a dob vezeti, ahol a lábdob és pergő egyszerre történő megütése és a szinkópált dobolás váltják egymást, ezzel előrehatjva a dalt.  
Az elején a gitár erős kompresszort, Diamond vibratót, Boss Blues Drivert használ, a szinti-gitáron pedig egy Boss BR-600-at használ EHX Holy Grail „visszhang” pedállal.  
A basszus itt is Kevin kedvelt Höfnerjével volt felvéve, mint a legtöbb számában, és itt is fülbemászó- mint a legtöbb számában.  
Az akkordokat többnyire zongora és szintetizátor játssza.

1. Szám, **„Mind Mischief”**

Az egyik legkedveltebb szám az albumról, és egyben az egyik legmegosztóbb. Ez volt az utolsó „single” az albumról, 3 hónappal az album megjelenése után videóklippel adták ki.

A legnagyobb probléma a számmal a videóklipben rejlik. Bár az operatőri munka és a rajzolt részek gyönyörűen el lettek készítve, a klip sajnos nem teljesen adja át a dal tényleges jelentését, kissé más történetet mesél.  
Ez a történet eléggé tabu, ami miatt sok negatív visszajelzés érte Tame Impala-t. Egy diák szerelembe esik a tanárjával, aki az autójába csalja, majd közösülnek. Az utóbbi animációval van megmutatva elég szenzuálisan, persze művészileg, finoman. Ez az animáció reflektív a 60, 70-es évek ellenkultúrájának szabadságára, stílusára. Nem véletlen, hisz a pszichedelikus rock is innen ered. Megjelenik az ismétlődő fej motívum, ami később a „Feels Like We Only Go Backwards” klipjében is fellelhető.

A szám a kórussal kezdődik egy rövid zenei bevezető után. A dal személye úgy érzi, bármelyik pillanatban „berobbanhat az élete”, tehát összejöhet a neki tetsző lánnyal. Türelmetlen, úgy véli lassan haladnak előre, de még sem tudja a helyét igazán a „kapcsolatban” elhelyezni.

Az első versszakban azt mondja, hogy az optimizmus félrevezette, a lány jeleit emiatt félreértette. Úgy gondolta, megpróbálja a lány szerelmi életében lévő hézagot betölteni.  
Nem tudjuk meg rögtön mi történik ezután, a kórus megismétli magát, majd egy zenei szünet következi.

A második versszakban arról beszél, hogy a lány „emlékszik a nevére”, ezt lehet csak túl reagálja, de úgy érzi, hogy változni fognak a dolgok. Már ez a kis jel is elég számára, hogy reményt kapjon és elszaladjon vele a ló.

A dolgok végkifejlete a hídban derül ki, ahol az éneklés igazán éteri és a zenei rész tökéletesen rájátszik erre. Szerinte „csak szórakozott vele” a lány, könyörög, hogy „többet ne játsszon a szívével”. A dal énje félreértette a lányt és a jeleit, azt hitte, hogy viszonozza szerelmét. Rájön, hogy valójában őt sosem szeretné a lány, valószínűleg mást szeret. Megkéri hogy válassza „Mr. Right”-ot, Az Igazit helyette. Ennek ellenére mégis kiönti a szívét, amit rögtön megbán. Megígéri magának, hogy legközelebb benn tartja az érzéseit, nem tudhatja, hogy azok viszonozva lesznek-e. Ettől a résztől a legerősebben pszichedelikus, megjelenik a szimultán (egyidejű) éneklés, az énekhang effektelése és „pan”-elése sztereóban. Emellett kerül egy *flanger* effekt a teljes *master track*-re (teljes számra) is. Ez mind segít az álomszerű (vagy akár drog *trip*) érzés keltésében.

A harmadik versszakban teljesen megdermed, megígéri magának, hogy nem ért félre semmit még egyszer, nem fog tévedni, feltételezni. Mostantól nem lesz nyitott az érzéseivel, bezárkózik, az igazi érzelmeit magának tartja. Kívülről fagyos, értelmetlen lesz, senkinek nem nyit fel. Nem tudja eldönteni, hogy örökké ilyen marad-e, de addig mindenképpen, amig nem lesz biztos, hogy szerelme tényleg viszonzott. Ebben a részben a gitár kap egy erősebb *fuzz* effektet is.

A kivezetőben kissé megváltozik a szám zeneileg. Itt arról énekel, hogy túl elbizakodott volt, a szerelem elvakította. De úgy véli, hogy megérdemli a szégyent, kudarcot és a fájdalmat. Az ő hibája, hogy „hangosan álmodozott” - tehát ki merte mondani az optimizmusa által táplált vágyálmát, felfedte az érzéseit. Újból tisztázza, hogy többé nem fog találgatni, megvárja a napot amig tisztábban tudja értelmezni mások szándékait és érzelmeit- addig is benn tart mindent.  
A dal végződése teljesen elvarázsol. A rengeteg effekt játszik az ember füleivel, tényleg képes átadni a szám érzelmeit.

A szám gitár *riff*-je, ami *double stop*-okból áll, megragadja az embert. Fülbemászó, érzelmes és tökéletesen illik a számhoz. Végig megjelenik ez a fő *riff* (minimális variációkkal), viszont van benne szóló is és a kórusban teljesen megváltozik.   
A ritmus gitár *double tracked*, és ez az egyik kevés olyan Tame Impala szám, ahol a gitáron nincs (észrevehető) *phaser* effekt.

A dobolás itt nem a legkreatívabb a diszkográfiájából, mivel lényegében ugyanazok a patternek ismétlődnek a teljes számban. De meg kell említeni Kevin híresen mesteri 16-od ütemes *fill*jeit, illetve a *hi-hat*tel való bánását, amelyek miatt mégsem unalmas a dobolás.

A basszus itt is szintén mennyei, nem igazán lehet belekötni. Tökéletesen kiegészíti a számot, képes megmozdítani az embert. Nem a legkomplikáltabb, valamennyire szinkópált, de minden, amilyen egy basszusnak kell lennie.

A szintetizátor patch alapból elég semmilyen és kellemetlen hangzású, de érdekesen van megeffektelve, ami önálló, egyedi hangzást ad neki. A szintetizátor egy gitár erősítőbe vagy egy Boss BR-600-ba volt vezetve, ami eltorzította és megtörte a hangot. Emellett egy Small Stone phaser és egy kórus effekt volt még rajta.